Leeus, tiere gered, gevlieg na SA | Maroela Media
As deel van 'n historiese reddingspoging sal 12 tiere en vyf leeus Sondag per vliegtuig na Suid-Afrika gebring word om 'n nuwe lewe hier te begin.
Die diere word vanaf die stad van Guatemala gebring, nadat Animal Defenders International (ADI) hulle uit sirkusse in die Republiek Guatemala in Suid-Amerika gered het.
Die diere, wat jare lank in klein ruimtes aangehou is, is nou op pad na die ADI-wildreservaat in die Vrystaat. Volgens 'n persverklaring deur ADI beslaan dié reservaat sowat 445 ha.
Die vlug vanaf Guatemala sal na verwagting Dinsdag in die vroeë oggendure op die Internasionale Lughawe O.R. Tambo in Johannesburg land.
ADI werk die afgelope 18 maande reeds met regeringsbeamptes in Guatemala saam, om 'n verbod op diere in sirkusse toe te pas. Die verbod is reeds sedert 2018 geldig. Tot dusver is 21 leeus en tiere gered en in tydelike reddingsentrums aangehou totdat hulle na wildreservate vervoer kan word. Die ADI het soortgelyke reddingsaksies in Peru, Colombië en Bolivië uitgevoer en in die proses reeds sowat 200 diere gered.
"Hierdie diere moes 'n leeftyd van lyding en mishandeling verduur. In samewerking met die regering van Guatemala, kon ADI 'n einde bring aan hul lyding," sê ADI se president, Jan Creamer. "By die wildreservaat in die Vrystaat kan ons vir hulle 'n soortgelyke lewe bied as die een wat van hulle af weggeneem is."
Dié wildreservaat bied reeds 'n tuiste vir 26 leeus. Almal behalwe een leeu is gered uit sirkusse in Peru en Colombië. "Weens die vlak van mishandeling wat hierdie diere ervaar het en hul aanhouding in klein ruimtes, kan hulle nie meer as wilde diere op hul eie oorleef nie," sê Creamer.